'G'n ondersoek teen my,' sê omstrede MRK-man | Netwerk24
Deur Llewellyn Prince 12 November 2019 12:53
Buang Jones, omstrede nasionale hoof van regsdienste by die Suid-Afrikaanse Menseregtekommissie (MRK), sê daar is geen formele ondersoek teen hom oor sy uitlatings oor die Springbokslot Eben Etzebeth nie.
Jones het dit Dinsdagoggend aan LP's by die parlement in sy onderhoud vir die pos van adjunk- openbare beskermer (OB) aangevoer. Hy is een van agt kandidate met wie LP's onderhoude voer om adv. Busisiwe Mkhwebane, die OB, se adjunk te word.
Met die aanvang van sy onderhoud is Jones gevra om te verklaar of hy tans aan enige tugverhoor of interne ondersoek onderwerp word.
"Ek wil dit op rekord stel dat daar tans geen formele tugverhoor of -ondersoek deur die MRK teen my is nie. Daar was wel 'n versoek van die Afrikanerbond dat die MRK die gepastheid van my opmerkings (in die Etzebeth-sage) moet ondersoek," het Jones gesê.
"Die MRK het intussen twee regsmenings ingewin waarin ek in albei vrygespreek is. Ek hoop daarom dat die MRK se feiteondersoek daaroor binnekort afgehandel sal word. Ons uitvoerende hoof is verantwoordelik vir die tugprosesse in die MRK en tot op hede het ek nog geen formele kennisgewing ontvang dat daar 'n ondersoek of tugverhoor aan die gang is nie."
Die parlement het vroeër gehoor dat die MRK besluit het om Jones te ondersoek weens sy beweerde "problematiese uitlatings" in die Etzebeth-aangeleentheid.
Die MRK het vroeër namens vier klaers van Langebaan 'n saak van haatspraak teen die Springbokslot aanhangig gemaak.
Jones het kort daarna op 'n gemeenskapsvergadering op dié Weskus-dorpie gesê dat Etzebeth voorheen "met moord weggekom het" en dat die MRK " 'n voorbeeld van hom wil maak".
Dit volg nadat Etzebeth daarvan beskuldig is dat hy en 'n groep ander mans in Augustus na bewering twee mans in Langebaan aangerand en die h-woord teenoor hulle gebruik het.
Etzebeth, wat terug in die land is ná die Springbokke se oorwinning in die Rugbywêreldbekertoernooi in Japan, ontken die beweringe teen hom te sterkste.